《寄题刘山人战胜轩》
宋代·洪朋

桃源一臞儒，意气郁何壮。削迹红尘中，筑亭白云上。

溪声听逸响，山色阅殊状。谅是永幽栖，岂伊暂清旷。

若人有灵气，战胜神更王。乃知先圣裔，风流标素尚。

嗟予晚闻道，兹事夙所向。得兴雪月交，理棹会一访。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。